അപകട ശേഷം പകര്ത്തിയ ചിത്രത്തില് പൂര്ണമായും തകര്ന്ന കാറിന് ഉള്ളില് മദ്യ കുപ്പി പാലാരിവട്ടം സ്റ്റേഷന് മുന്നില് കിടന്ന കാര് പരിശോധിച്ചപ്പോള് കുപ്പി അപ്രത്യക്ഷവും അന്സിയും അന്ജനയും കൊല്ലപ്പെട്ട ദുരന്തത്തില്, സഞ്ചാരികള് മദ്യലഹരിയില് ആയിരുന്നോ എന്ന് സ്ഥിരീകരിക്കാതെ പൊലീസും കൊച്ചി: മുന് മിസ് കേരളയും റണ്ണറപ്പും കൊല്ലപ്പെട്ട കാറപകടത്തിന് ശേഷം കാറില് മദ്യക്കുപ്പി ഉണ്ടായിരുന്നു എന്നതിന്റെ തെളിവ് മറുനാടന് ലഭിച്ചു. അപകടത്തില് പൂര്ണ്ണമായും തകര്ന്ന കാറിനുള്ളിലാണ് വീര്യം കൂടിയ ബിയറായ ബ്രോക്കോഡിന്റെ കുപ്പിയുണ്ടായിരുന്നത്. കഴിഞ്ഞ ദിവസം പാലാരിവട്ടം പൊലീസ് സ്റ്റേഷനില് കാര് എത്തിക്കുമ്ബോള് ഒരാള് പകര്ത്തിയ ദൃശ്യത്തില് നിന്നാണ് മറുനാടന് കുപ്പിയുടെ ചിത്രം ലഭിച്ചത്. ഇത് സ്ഥിരീകരിക്കാനായി ഇന്ന് സ്റ്റേഷന് മുന്നില് കിടന്ന കാറില് പരിശോധിച്ചപ്പോള് കുപ്പി അപ്രത്യക്ഷമായി. കാറിലുണ്ടായിരുന്ന കുപ്പി പൊലീസാണോ അതോ മറ്റാരെങ്കിലുമാണോ എടുത്ത് മാറ്റിയതെന്നും വ്യക്തമല്ല. എന്തായാലും കാറിലുണ്ടായിരുന്നവര് മദ്യ ലഹരിയിലായിരുന്നു എന്നും വാഹനം ഡ്രൈവ് ചെയ്യുന്നതിനിടെ മദ്യപിച്ചിരുന്നു എന്നതിന്റെയും തെളിവാണ് മദ്യക്കുപ്പിയുടെ ദൃശ്യത്തില് നിന്നും മനസ്സിലാകുന്നത്. യുവതികള് മദ്യപിച്ചിരുന്നോ എന്നതില് യാതൊരു വ്യക്തതയും വന്നിട്ടില്ല. പൊലീസ് ഇവര് മദ്യപിച്ചിരുന്നു എന്നതിന്റെ യാതൊരു സ്ഥിരീകരണവും നടത്തിയിട്ടില്ല. പോസ്റ്റ്മോര്ട്ടം റിപ്പോര്ട്ടിലോ ആശുപത്രിയില് ചികിത്സയില് കഴിയുന്നവരുടെ മെഡിക്കല് റിപ്പോര്ട്ടിലോ ലഹരി ഉപയോഗിച്ചിരുന്നതായി വിവരം ലഭിച്ചിട്ടില്ല എന്നാണ് പൊലീസ് പറയുന്നത്. അക്കാര്യങ്ങള് വരും ദിവസങ്ങളില് മാത്രമേ അറിയാന് കഴിയൂ എന്നും പൊലീസ് പറഞ്ഞു. ഫോര്ട്ട് കൊച്ചിയിലെ ക്ലബ്ബ് 18 എന്ന ഹോട്ടലില് നടന്ന ഡി.ജെ പാര്ട്ടിയില് പങ്കെടുത്തു മടങ്ങുമ്ബോഴാണ് മുന് മിസ് കേരളാ അന്സി കബീര് 25, മിസ് കേരള റണ്ണറപ്പ് അഞ്ജന ഷാജന് 26 എന്നിവര് മരണപ്പെടുന്നത്. ഇവരുടെ ഒപ്പമുണ്ടായിരുന്ന മുഹമ്മദ് ആഷിക്ക്, അബ്ദുള് റഹ്മാന് എന്നിവര് എറണാകുളം മെഡിക്കല് സെന്റര് ആശുപത്രിയില് ചികിത്സയിലാണ്. ഇതില് മുഹമ്മദ് ആഷിക്കിന്റെ നില അതീവ ഗുരുതരമായി തുടരുകയാണ്. ഇയാള് പിന്നിലാണ് ഇരുന്നത്. വാഹനം ഓടിച്ച അബ്ദുള് റഹ്മാനൊപ്പം യുവതികളില് ഒരാള് മുന് സീറ്റിലും ഒരാള് പിന്നിലുമാണ് ഇരുന്നത്. കാറിന്റെ ഇടതുവശമാണ് പൂര്ണ്ണമായും തകര്ന്നത്. പിന്നിലിരുന്ന യുവതിയുടെ മൃതദേഹം രോഡിലേക്ക് തെറിച്ചു വീണ നിലയിലായിരുന്നു. മുന്വശത്തെ സീറ്റില് കുടുങ്ങിയ നിലയിലായിരുന്നു മറ്റൊരു യുവതിയുടെ മൃതദേഹം. കാര് അപകടം നടന്നതിന് പിന്നാലെ ഒരു പൊലീസ് ജീപ്പ് എത്തിയാണ് രക്ഷാ പ്രവര്ത്തനം നടത്തിയതെന്ന് ദൃക്സാക്ഷികള് പറഞ്ഞു. ഈ സമയം കാര് ഇടിച്ച ബൈക്ക് യാത്രക്കാരന് ഡിനില് ഡേവിസ് ചെറിയ പരിക്കുകളോടെ അത്ഭുതകരമായി രക്ഷപെട്ടു. ഇയാളെ പൊലീസ് തന്നെയാണ് മെഡിക്കല് സെന്റര് ആശുപത്രിയിലേക്ക് മാറ്റിയത്. സ്വകാര്യ സ്ഥാപനത്തിലെ ജീവനക്കാരനായ ഡിനില് അക്കൗണ്ട് ക്ലോസിങിന്റെ ഭാഗമായി അധിക ജോലി തീര്ത്തിട്ട് വീട്ടിലേക്ക് പോകുന്ന വഴിയാണ് അപകടമുണ്ടായത്. അമിത വേഗതയിലെത്തിയ കാര് ഇടതു വശം ചേര്ന്ന് പോകുകയായിരുന്ന ബൈക്കില് ഇടിച്ച് നിയന്ത്രണം വിടുകയായിരുന്നു. കാര് ബ്രേക്ക് ചെയ്തതിന്റെ യാതൊരു അടയാളങ്ങളും റോഡിലോ ഡയറുകളിലോ ഇല്ലായിരുന്നു. നിയന്ത്രണം വിട്ട കാര് ഇടതു വശത്തെ ഡിവൈഡറും കടന്നു മുന്നോട്ട് പോയാണ് മരത്തിലിടിച്ച് തകര്ന്നത്. കാറിന്റെ ഇടതുവശം പൂര്ണ്ണമായും തകര്ന്നു. ഡ്രൈവറുടെ എയര്ബാഗ് പുറത്ത് വന്നതിനാല് വാഹനം ഓടിച്ച അബ്ദുള് റഹ്മാന് വലിയ പരിക്ക് പറ്റിയില്ല. എന്നാല് തൊട്ടു പിന്നില് ഇരുന്ന ആഷിക്കിന് ഗുരുതരമായി പരിക്കേറ്റു. ഇയാള് വെന്റിലേറ്ററിലാണ്. 2019ലെ മിസ് കേരളയായിരുന്ന അന്സി കബീര് തിരുവനന്തപുരം ആറ്റിങ്ങല് ആലങ്കോട് സ്വദേശിനിയാണ്. ഗൃഹലക്ഷ്മി ഫേയ്സ് ഓഫ് കേരള2018 ഫൈനലിസ്റ്റും ആയിരുന്നു അന്സി കബീര്. അന്സിയുടെ സുഹൃത്തും 2019ലെ മിസ് കേരള റണ്ണറപ്പുമായ അഞ്ജന ഷാജന് തൃശൂര് സ്വദേശിനിയാണ്. ബി.ടെക് ബിരുദധാരിയായ അന്സി ഇന്ഫോസിസ് ജീവനക്കാരിയായിരുന്നു. 2018 ല് മിസ് മലബാര്, ലുലു ബ്യൂട്ടി ഫെസ്റ്റ് എന്നിവയില് ഫസ്റ്റ് റണ്ണറപ്പായിരുന്നു. പിന്നീടാണ് മിസ് കേരള 2019ല് സൗന്ദര്യ റാണിയായി അന്സി കബീര് തെരഞ്ഞെടുക്കപ്പെടുന്നത്. കൊച്ചി ലേ മെറിഡിയനില് നടന്ന സ്വയംവര ഇംപ്രസാരിയോ മിസ് കേരള മത്സരത്തില് 21പേരെ പിന്തള്ളിയാണ് അന്സി കബീര് വിജയിച്ചത്. അന്ജന ഷാജന് ഫസ്റ്റ് റണ്ണറപ്പുമായി തെരഞ്ഞെടുക്കപ്പെട്ടു. 2018ലെ മിസ് കേരള പ്രതിഭാ സായിയും സിനിമാ അഭിനേതാവ് ഷെയിന് നിഗവും ചേര്ന്നാണ് പകിരീടമണിയിച്ചത്. മിസ് കണ്ജിനിയാലിറ്റിയായി തെരഞ്ഞെടുത്തതും അന്സി കബീറിനെയാണ്. കൊച്ചിയില് ഹ്രസ്വചിത്രത്തിന്റെ ഷൂട്ടിങിനായാണ് ഡോ. അഞ്ജന ഷാജന് എറണാകുളത്തെത്തിയത്. വീട്ടില് അമ്മ തനിച്ചാണ്, എനിക്ക് ഇന്നു തന്നെ മടങ്ങണം എന്ന് പറഞ്ഞാണ് സുഹൃത്തുക്കള്ക്കൊപ്പം തിരക്കിട്ടു മടങ്ങിയത്. അച്ഛന് ഷാജന് ആലുവയിലെ ജോലി സ്ഥലത്തായതിനാല് അമ്മ ലതിക വീട്ടില് ഒറ്റയ്ക്കായിരുന്നു. സോഫ്റ്റ്വെയര് എന്ജിനീയറായ സഹോദരന് അര്ജുന് കൊച്ചിയിലായിരുന്നു. ശനിയാഴ്ചയാണ് അഞ്ജന ആളൂരിലെ വീട്ടില്നിന്നു കൊച്ചിയില് ഷൂട്ടിങ്ങിനെത്തിയത്. പ്ലസ്ടു വരെയുള്ള പഠനം ഹൈദരാബാദിലെ കേന്ദ്രീയ വിദ്യാലയത്തില് പൂര്ത്തിയാക്കിയ ശേഷമാണ് അഞ്ജന ബി.എ.എം.എസ് പൂര്ത്തിയാക്കിയത്. കുറച്ചുനാള് ബെംഗളൂരുവുവിലെ ആശുപത്രിയില് സേവനമനുഷ്ഠിച്ചിരുന്നു. ഇരുവരുടെയും മൃതദേഹങ്ങള് പോസ്റ്റ് മാര്ട്ടത്തിന് ശേഷം സംസ്ക്കരിച്ചു. Stories you may Like